ཉིས་པ་གཏང་རག་གི་མཆོད་པ་ནི།  མཆོད་ཁ་གསོས་ཏེ་བྱིན་རླབས་བྱས་ལ།  ཕྱག་མཆོད་ཀྱི་བར་དུ་མཆོད་འཕྲེང་ཚིགས་བཅད་ཅི་འགབ་སྔགས་བཅས་སམ།  སྔགས་འབུལ་ཙམ་གང་རུང་དང་བཅས།  ཇི་སྙེད་སུ་དག་ནས།  ཕྱིར་བསྔོའོ།  ། ཞེས་པའི་བར་གྱིས་ཡན་ལག་བདུན་པ་བྱ་བའོ།  ། གསུམ་པ་དགེ་བ་བསྔོ་བ་ནི།  བཟང་པོ་སྤྱོད་པ་ལ་སོགས་པའི་སྨོན་ལམ་དང་།  བསྟན་པ་རྒྱས་པའི་སྨོན་ལམ་སོགས་སྐབས་སྦྱར་བྱ་ཞིང་།  བསྡུ་ན།  འཇམ་དཔལ་དཔའ་བོས་སོགས་ཤོ་ལོ་ཀ་དང་།  རྨད་བྱུང་སྲས་བཅས་མ་བཅས་ཀྱིས་ཀྱང་ཆོག་ལ།  བསྐུལ་བ་པོའི་འདོད་པ་ལྟར་ན།  ཚེ་རབས་ཀུན་ཏུ་རྒྱལ་བ་ཙོང་ཁ་པས།  ། འབྲལ་མེད་རྗེས་འཛིན་ཁྱད་པར་བྱང་ཤར་གྱི།  ། རྨད་བྱུང་བཀོད་པར་འཁོར་གྱི་ཐོག་མ་རུ།  ། སྐྱེས་ནས་སེངྒེའི་ང་རོ་མཉེས་བྱེད་ཤོག། ཅེས་པའང་བྱའོ།  ། བཞི་པ་ཆོ་ག་ཁ་བསྐང་བ་ནི།  མ་འབྱོར་བ་དང་྾།  ། དུས་ངན་སེམས་ཅན་྾།  །  སེར་སྣའི་དབང་གྱུར་྾།  ། བག་མེད་སྤྱོད་པ་྾།  ། ལྷག་པ་དང་ནི་྾།  ། རྣམས་ཀྱིས་བཟོད་པར་གསོལ་ཞིང་།  བསྡུ་ན་ཤོ་ལོ་ཀ་རྗེས་མ་གཅིག་པུས་ཀྱང་ཆོག་གོ།  ། ལྔ་པ་བརྟན་བཞུགས་བྱ་བ་ནི།  རྟེན་ཡོད་ན།  ཕྱོགས་བཅུ་ན་བཞུགས་པའི་སངས་རྒྱས་དང་བྱང་ཆུབ་སེམས་དཔའ་ཐམས་ཅད་བདག་ལ་དགོངས་སུ་གསོལ།  ཇི་སྲིད་ནམ་མཁའི་མཐའ་དང་མཉམ་པའི་སེམས་ཅན་གྱི་ཁམས་རྣམས་མི་གནས་པའི་མྱ་ངན་ལས་འདས་པའི་ས་ལ་མ་བཞག་གི་བར་དུ་རྒྱལ་བ་རྣམས་མྱ་ངན་ལས་མི་འདའ་བར་བརྟན་པར་བཞུགས་སུ་གསོལ།  བྱེ་བྲག་ཏུ་ཡང་སྐུ་གསུང་ཐུགས་ཀྱི་རྟེན་འདི་རྣམས་འབྱུང་བ་བཞིའི་གནོད་པས་མ་ཞིག་གི་བར་དུ་རྟེན་འདི་རྣམས་ལ་བརྟན་པར་བཞུགས་སུ་གསོལ།  ཨོཾ་སུ་པྲ་ཏཱིཥྛ་བཛྲ་ཡེ་སྭཱ་ཧཱ།  ཞེས་ལན་གསུམ་མམ།  བསྡུ་ན།  འདིར་ནི་གཟུགས་དང་ལྷན་ཅིག་ཏུ།  ཞེས་སོགས་ཀྱིས་ཆོག། རྟེན་མེད་ན།  ཚོགས་ཞིང་གཤེགས་སུ་གསོལ་བའམ།  མཐའ་ནས་རིམ་གྱིས་གཙོ་བོར་བསྡུས་ཏེ་རང་ལ་ཐིམ་པས་བྱིན་གྱིས་བརླབས་པར་གྱུར་པར་བསམས་པ་གང་རིགས་བྱའོ།  ། དྲུག་པ་ཤིས་བརྗོད་ནི།  ཕུན་སུམ་ཚོགས་པ་མངའ་བ་གསེར་གྱི་རི་བོ་འདྲ།  ། ཞེས་སོགས་སམ།  ཉིན་མོ་བདེ་ལེགས་སོགས་ཀྱིས་ཤིས་པ་བརྗོད་ཅིང་མེ་ཏོག་གི་ཆར་དབབ་པར་བྱའོ།  ། ༈གཉིས་པ་ཐུན་མཚམས་སུ་ཇི་ལྟར་བྱ་བ་ནི།  མཆོད་པ་རྣམས་གསར་དུ་བརྗེ་བའམ།  ཞལ་གསོ་བྱེད་པ་དང་།  བུམ་པའི་ཆུས་རང་གཞན་ལ་ཕན་གདགས་པ་དང་།  དབང་པོའི་སྒོ་སྡོམ་པ་དང་།  ཟས་ཀྱི་ཚོད་རིག་པ་དང་།  དངོས་གཞིའི་ལམ་གྱི་ངོ་བོ་དང་གྲངས་ངེས་སྟོན་པའི་གཞུང་ལ་བལྟ་རྟོག་བྱེད་པ་དང་།  ཁྱད་པར་སྣང་གྲག་རིག་གསུམ་བླ་མ་ལྷའི་གསང་གསུམ་གྱི་རྣམ་རོལ་དུ་ལྟ་བ་དང་།  ཞག་སྦྲེལ་དུ་བྱེད་ན་མི་ཉལ་པར་རྣལ་འབྱོར་ལ་བརྩོན་ཅིང་།  ཉལ་པའི་ཚེ་ཡང་དོན་ལྡན་དུ་བྱེད་པའི་རིམ་པ་ལ་བརྩོན་པར་བྱའོ།  ། གཞན་ཡང་ཐུན་དངོས་གཞིའི་སྐབས་མ་དག་པ་འཁྲུད་པ་དང་དངོས་གྲུབ་(༡༠)བདུན་ཞུ་བ།  དབང་བཞི་བྱིན་རླབས་ཀྱི་ཚུལ་དུ་ཞུ་བ་བཅས་ཀྱང་འདོད་ན་གནད་ཤེས་པར་བྱས་ལ་བྱའོ།  ། སྨྲས་པ།  གང་དག་དག་པའི་བསམ་སྦྱོར་ལེགས་ལྡན་པས།  ། མཁའ་སྟོང་སྟོང་གཟུགས་གྲངས་ལྡན་མཆོད་པའི་ཚོགས།  ། ལྷ་ལམ་ལམ་གྱིས་བཀངས་ཏེ་འབུལ་བྱེད་ན།  ། དེ་ལས་ལས་བཟང་གསོག་ཐབས་གཞན་ན་གང་།  ། ཅི་སླད་ཅེ་ན་རྒྱ་བོད་བོད་ཆེན་གྱི།  ། སྐྱེས་ཆེན་དུ་མས་བླ་མཆོད་མཆོད་ཚོགས་ཀྱི།  ། མཆོག་དང་རབ་ཏུ་ཕུལ་དུ་དུ་མར་གསུངས།  ། དེ་ཕྱིར་ཚུལ་འདིར་འབད་ཕྱིན་ཕྱིན་དྲུག་རྫོགས།  ། རྫོགས་པའི་སངས་རྒྱས་ཐོབ་པའི་ཐབས་མཆོག་འདི།  ། འདི་ཕྱིར་བདེ་འདོད་ཡོངས་ལ་ཕན་ཆེད་བྲིས།  ། བྲིས་པའི་དགེ་བས་མཁའ་མཉམ་མ་རྒན་ཀུན།  ། ཀུན་མཁྱེན་སངས་རྒྱས་མྱུར་དུ་ཐོབ་གྱུར་ཅིག། ཅེས་པ་འདི་ཡང་ཨ་པ་ཀ་ཁ་སག་གི་ཤོགས་དད་ལྡན་ཞབས་དྲུང་དཀོན་མཆོག་མཁྱེན་རབ་ཀྱིས་བསྐུལ་བའི་ངོར།  ༧ཤཱཀྱའི་དགེ་སློང་བློ་བཟང་དཔལ་ལྡན་བསྟན་པའི་ཉི་མ་ཕྱོགས་ལས་རྣམ་རྒྱལ་དཔལ་བཟང་པོས་སྦྱར་བའོ། །  ། །  ༈ན་མོ་གུ་རུ་མུ་ནི་ཨིནྡྲ་ཡ།  བཙོ་མའི་གསེར་མདོག་ལྷམ་མེར་འབར་བས་ཡོན་ཏན་ཚོགས་རྣམས་རྒྱས་པར་མཛད།  ། གཡས་པ་ས་གནོན་ཕྱག་རྒྱ་མཛད་པས་ལྷ་བུའི་བདུད་ལས་རྒྱལ་མཛད་ཅིང་།  ། གཡོན་པ་མཉམ་གཞག་ལྷུང་བཟེད་བདུད་རྩིས་ལྷག་མའི་བདུད་རྣམས་རབ་བཅོམ་སྟེ།  ། མཆོག་མཐུན་དངོས་གྲུབ་བདེ་བླག་སྩོལ་མཁས་ཤཱཀྱའི་རྒྱལ་པོས་བདག་སྐྱོངས་ཤིག། ཅེས་མཆོད་པར་བརྗོད་དེ།  ཇོ་བོ་ཤཱཀྱ་མུ་ནིའི་སྤྱན་སྔར་སྟོང་མཆོད་འབུལ་བའི་ཆོ་ག་མདོར་བསྡུས་སྤྲོ་བར་བྱའོ།  ། དེ་ཡང་གནས་ཁང་བྱི་དོར་ལེགས་པར་བྱས་ཤིང་།  བ་བྱུང་དང་དྲི་བཟང་པོས་ཆག་ཆག་བཏབ་པར།  ཐུབ་པའི་དབང་པོའི་སྣང་བརྙན་སོགས་རྟེན་རྣམས་ལེགས་པར་བཀྲམས་པའི་སྐུ་མདུན་དུ།  སྟེགས་བུ་ཁེབས་ལྡན་གྱི་དབུས་སུ་མཉྫིའི་ཁར་བུམ་རྫས་ཉེར་ལྔ་དང་དྲི་བཟང་བཏབ་པའི་ཆུས་གསུམ་གཉིས་བཀངས་པའི་བུམ་པ་དར་སེར་པོའི་མགུལ་ཆིངས་ཅན་བཞག། དེ་ཡང་མཆོད་གཏོར་དང་།  གསོལ་འདེབས་སམ་གཟུངས་སྔགས།  ཕྱག་བསྐོར་རྣམས་རེ་རེ་ནས་གྲངས་སྟོང་རེ་ཚང་བ་ལ་སྟོང་མཆོད་ཅེས་ཐ་སྙད་མཛད་པ་ཡིན་པས།  གཡོ་མེད་ཅིང་གཙང་སྦྲ་དང་ལྡན་པས་ཆུ་གཉིས་ཉེར་སྤྱོད་དང་བཅས་པ་གང་ལྕོགས།  ལྷ་བཤོས་དང་།  མར་མེ།  བདུག་སྤོས།  དཀར་མངར་གསུམ་དང་རིན་སྣ་སྨན་སྣ་བསྲེས་པའི་གཏོར་རིལ་བཅས་སོ་སོ་ནས་སྟོང་ཕྲག་རེ།  གཞན་ཆོས་གོས།  ལྷུང་བཟེད།  འཁར་གསིལ་ལ་སོགས་པ་མཆོད་རྫས་ཀྱི་བྱེ་བྲག་ཅི་འབྱོར་པ་ལེགས་པར་བཤམ།  བསྡུ་ན་ལྷ་བཤོས་སྟོང་ཚང་བར་བྱས་ཏེ་གཞན་རྣམས་སྐབས་སྦྱར་བྱས་ཆོག། བུམ་པའི་མདུན་དུ་ཇོ་བོར་འབུལ་རྒྱུའི་ཞལ་ཟས་རྒྱ་མཚོ་མ་དང་།  དེའི་མཐའ་སྐོར་འཕྲེང་སྒྲིགས་གང་རུང་དུ་མཆོད་རྫས་རྣམས་དང་།  ཆོས་སྐྱོང་།  (༡༡)རིགས་དྲུག། གཞི་བདག་གསུམ་གྱི་གཏོར་མ།  བདག་བསྐྱེད་ཀྱི་མཆོད་པ་རྣམས་ལེགས་པར་བཤམ།  ལུས་རིལ་པོའམ་ཡན་ལག་ལྔ་ལེགས་པར་བཀྲུས་ཏེ་གོས་གཙང་མ་བགོས།  ཤ་ཆང་སྒོག་བཙོང་སོགས་སྤངས་ཏེ་དཀར་སྡོར་ལ་གནས་པ་དང་།  རྒྱུད་ཉོན་མོངས་པས་མ་སྦགས་ཤིང་།  ངེས་འབྱུང་བྱང་སེམས་སོགས་དང་ལྡན་པར་བྱས་ལ།  གྲུབ་ན་ཐེག་ཆེན་གསོ་སྦྱོང་གི་སྡོམ་པའང་ལེན།  མཎྜལ།  ཁྲུས་ཆས།  རོལ་ཆ་རྣམས་ཀྱང་མདུན་དུ་ཚང་བར་བྱས་ལ་ཚུལ་དང་ལྡན་པར་འཁོད་དེ།  སྐྱབས་འགྲོ་སེམས་བསྐྱེད་བདེ་ལམ་ལྟར་རམ།  ཚིག་རིས་གཞན་བརྗོད་པ་གང་རུང་ཡང་རྒྱུད་དང་འདྲེས་ངེས་པར་བྱ།  དེ་ནས།  མཆོག་བདེན་རྒྱལ་བ་སྲས་བཅས་བྱིན་རླབས་དང་།  ། ཞེས་པ་ནས།  མཆོད་སྤྲིན་རྒྱ་མཚོས་གང་ཞིང་སྤྱོད་གྱུར་ཅིག། ཅེས་པའི་བར་སྨན་ཐུང་ལྟར་ལ།  པདྨ་སེང་ཁྲིར་རྒྱལ་བ་སྲས་བཅས་རྣམས།  ། ཞེས་པ།  སེང་ཁྲི་པད་ཟླར་ཐུབ་དབང་འཁོར་བཅས་རྣམས།  ། ཞེས་ཚིག་བསྒྱུར་བྱས་ལ།  ས་གཞི།  ཁང་བཟང་།  གདན་ཁྲི།  མཆོད་པ་བཅས་བྱིན་རླབས་བྱ།  མཆོད་སྤྲིན་གྱི་གཟུངས་ལན་གསུམ་བརྗོད་ནའང་ལེགས་ཚོགས་ཆེ་སྟེ་སྔོན་འགྲོའི་རིམ་པའོ།  ། དེ་ནས་དངོས་གཞི་ལ་བདག་བསྐྱེད་ནི།  སྭ་བྷཱ་ཝས་སྟོང་པར་སྦྱངས།  སྟོང་པའི་ངང་ལས།  སེང་གེ་ཆེན་པོ་བརྒྱད་ཀྱིས་བཏེག་པའི་རིན་པོ་ཆེའི་ཁྲི་མཐོ་ཞིང་ཡངས་པའི་སྟེང་དུ་སྣ་ཚོགས་པདྨ་དང་ཟླ་བའི་དཀྱིལ་འཁོར་གྱི་སྟེང་དུ་རང་གི་སེམས་ཉིད་ཨ་དཀར་པོ་ཧཱུཾ་སེར་པོས་མཚན་པ་ལས་འོད་ཟེར་འཕྲོས།  དོན་གཉིས་བྱས།  འདུས་ཡོངས་སུ་གྱུར་པ་ལས།  རང་ཉིད་ཇོ་བོ་ཤཱཀྱ་མུ་ནི་སྐུ་མདོག་གསེར་བཙོ་མ་ལྟ་བུ།  དབུ་གཙུག་ཏོར་དང་ལྡན་པ།  ཞལ་གཅིག་ཕྱག་གཉིས་ཀྱིས་གཡས་ས་གནོན་དང་གཡོན་མཉམ་གཞག་གི་སྟེང་ན་བདུད་རྩིས་གང་བའི་ལྷུང་བཟེད་བསྣམས་པ།  སྐུ་ལ་ཆོས་གོས་ངུར་སྨྲིག་གི་མདོག་ཅན་གསུམ་མཛེས་པར་གསོལ་བ།  མཚན་དཔེས་བརྒྱན་པའི་དྭངས་གསལ་འོད་ཀྱི་རང་བཞིན་ཅན།  སྐུ་ལས་སྐྱེས་པའི་འོད་ཀྱི་ཕུང་པོའི་དབུས་ན་ཞབས་གཉིས་རྡོ་རྗེའི་སྐྱིལ་ཀྲུང་གིས་བཞུགས་པའི་སྤྱི་བོར་ཨོཾ་དཀར་པོ།  མགྲིན་པར་ཨཱཿདམར་པོ།  ཐུགས་ཀར་ཧཱུཾ་སྔོན་པོ།  ལྟེ་བར་སྭཱ་སེར་པོ།  གསང་བར་ཧཱ་ལྗང་གུ།  ཐུགས་ཀའི་ཧཱུཾ་ལས་འོད་ཟེར་འཕྲོས་པས།  བསྒོམས་པ་དང་འདྲ་བའི་ཡེ་ཤེས་པ་ལ་སངས་རྒྱས་དང་བྱང་ཆུབ་སེམས་དཔའི་ཚོགས་ཀྱིས་བསྐོར་བ་སྤྱན་དྲངས།  དམ་ཚིག་པ་ལ་ཐིམ་པས་དབྱེར་མི་བྱེད་པར་གྱུར།  མཆོད་པ་རྣམས་ཨ་མྲྀ་ཏས་བསངས།  སྭ་བྷཱ་ཝས་སྦྱངས།  སྟོང་པའི་ངང་ལས།  ཨོཾ་ལས་རིན་པོ་ཆེའི་སྣོད་ཡངས་ཤིང་རྒྱ་ཆེ་བ་རྣམས་ཀྱི་ནང་དུ་ཨོཾ་འོད་དུ་ཞུ་བ་ལས་བྱུང་བའི་མཆོད་ཡོན།  ཞབས་བསིལ།  མེ་ཏོག། བདུག་སྤོས།  མར་མེ།  དྲི་ཆབ།  ཞལ་ཟས།  རོལ་མོ་རྣམས་རང་བཞིན་སྟོང་པ།  རྣམ་པ་མཆོད་རྫས།  བྱེད་ལས་དབང་པོ་དྲུག་གི་སྤྱོད་ཡུལ་དུ་ཟག་པ་མེད་པའི་བདེ་བ་ཁྱད་པར་ཅན་བསྐྱེད་པར་གྱུར།  ཨོཾ་ཨརྒྷཾ་ཨཱཿཧཱུཾ།  ནས།  ཤཔྟ་ཨཱཿཧཱུཾ་གི་བར་ཕྱག་རྒྱ་དང་བཅས་པས་བྱིན་གྱིས་བརླབས།  (༡༢)ཨོཾ་ཨརྒྷཾ་པྲ་ཏཱིཙྪ་ཡེ་སྭཱ་ཧཱ།  ནས།  ཤཔྟ་པྲ་ཏཱིཙྪ་ཡེ་སྭཱ་ཧཱ།  ཞེས་པའི་བར་གྱིས་མཆོད།  ཕུན་ཚོགས་དགེ་ལེགས་སོགས་ཀྱིས་བསྟོད།  རང་གི་སྙིང་གར་ཟླ་བའི་སྟེང་དུ་ཨོཾ་དཀར་པོ་ཧཱུཾ་སེར་པོས་མཚན་པའི་མཐར།  ཨོཾ་མུ་ནི་མུ་ནི་མཧཱ་མུ་ནི་ཤཱཀྱ་མུ་ན་ཡེ་སྭཱ་ཧཱ།  ཞེས་པས་བསྐོར་བ་ལ་དམིགས་ཏེ་ཅི་འགྲུབ་བཟླས་རྗེས།  དགེ་བ་འདི་ཡིས་མྱུར་དུ་བདག། ཤཱཀྱ་མུ་ནི་འགྲུབ་གྱུར་ནས།  ། ཞེས་སོགས་ཀྱིས་བསྔོ་སྨོན་བྱའོ།  ། དེ་ནས།  སྤོས་རོལ་དང་བཅས།  ཐུགས་རྗེས་རྩོད་པའི་དུས་ཀྱི་གདུལ་བྱ་རྣམས།  ། རྣམ་གྲོལ་ལམ་ལ་འགོད་མཛད་འགྲོ་བའི་མགོན།  ། ཐུབ་པ་མཆོག་དང་གནས་བརྟན་ཆེན་པོ་རྣམས།  ། འཁོར་དང་བཅས་པ་གནས་འདིར་གཤེགས་སུ་གསོལ།  ། ཞེས་སྤྱན་དྲངས།  ཁྲུས་ཀྱི་ཁང་བ་ནས།  བླ་རེ་བྲེས་པ་དེར།  ཞེས་པའི་བར་དང་།  ཇི་ལྟར་བལྟམས་པ་སོགས་དང་།  དེ་དག་སྐུ་ལ་སོགས་བྱ།  རྒྱས་པར་སྤྲོ་ན་རྩ་བརྒྱུད་ཀྱི་བླ་མ་སོགས་ལ་ཚིག་རིས་ཅི་རིགས་པས་གོ་རིམ་མ་འཁྲུལ་བར་ཁྲུས་གསོལ་བ་སོགས་བྱའོ།  ། དེ་ནས་གཞལ་ཡས་ཁང་གི་ནང་དུ་སེངྒེ་ཆེན་པོ་བརྒྱད་ཀྱིས་བཏེག་པའི་རིན་པོ་ཆེའི་ཁྲི་མཐོ་ཞིང་ཡངས་པའི་སྟེང་དུ་ཇོ་བོ་ཤཱཀྱ་མུ་ནི་ཞེས་པ་ནས།  རྡོ་རྗེའི་སྐྱིལ་ཀྲུང་གིས་བཞུགས་པ།  དེའི་གཡས་གཡོན་དུ་མཆོག་ཟུང་དང་།  མཐའ་བསྐོར་དུ་འཕགས་པའི་གནས་བརྟན་བཅུ་དྲུག་སོགས་སྐྱབས་གནས་མ་ཚང་བ་མེད་པ་རང་དང་སེམས་ཅན་ཐམས་ཅད་ལ་ཤིན་ཏུ་དགྱེས་པའི་ཉམས་དང་བཅས་ཏེ་ཞུགས་པར་གྱུར་པར་བསམ།  དེ་ནས་གང་གི་དྲིན་གྱིས་བདེ་ཆེན་གནས།  ། ཞེས་སོགས་དང་བཅས་རྒྱས་པར་སྤྲོ་ན་རྩ་བརྒྱུད་ཀྱི་བླ་མ་རྣམས་དང་།  ཡི་དམ་སངས་རྒྱས།  དམ་ཆོས།  ཐེག་པ་ཆེ་ཆུང་གི་དགེ་འདུན།  དཔའ་བོ་མཁའ་འགྲོ།  ཆོས་སྲུང་དང་བཅས་པ་ལ་གོ་རིམ་འཛོལ་མེད་ཀྱི་ཕྱག་བྱ།  བསྡུ་ན།  རབ་འབྱམས་གསུང་རབ་སོགས་དང་།  ཇི་སྙེད་སུ་དག་ནས།  བདག་གིས་བསྟོད་ཅེས་པའི་བར་བཏང་རྗེས།  རིན་ཆེན་སེམས་མཆོག་གཟུང་བར་བྱ་བའི་ཕྱིར།  ། ཞེས་པ་ནས།  ངེས་པར་ཀུན་ཏུ་འབྱུང་གྱུར་ཅིག། ཅེས་པའི་བར་ཡང་སྤྲོ་ན་བྱས་ལ།  མེ་ཏོག་དམ་པ་ནས་ཕྱིར་བསྔོའོ།  ། ཞེས་པའི་བར་གྱིས་ཡན་ལག་བདུན་པ་བྱ།  དེ་ནས་མཎྜལ་ཕུལ་རྗེས།  དོན་ཆེན་པོ་གསུམ་སོགས་ཀྱི་གསོལ་འདེབས་བྱ།  སྤྲོ་ན་ཡོན་ཏན་གཞིར་གྱུར་མ་དང་།  ལམ་རིམ་བསྡུས་དོན།  སྐབས་གསུམ་པ།  རྟེན་འབྲེལ་བསྟོད་པ་རྣམས་ཀྱང་ཅི་རིགས་བྱའོ།  ། དེ་ནས།  ཚོགས་ཞིང་ཐམས་ཅད་ཀྱི་སྐུའི་ཆ་ལས་བདུད་རྩིའི་རྒྱུན་དཔག་ཏུ་མེད་པ་བབས་པས་བུམ་པ་གང་བར་གྱུར་པར་བསམས་ལ།  ཕུན་ཚོགས་དགེ་ལེགས་ནས།  ཤཱཀྱའི་རྒྱལ་པོའི་ཞབས་ལ་གསོལ་བ་འདེབས།  ཞེས་པའི་བར་གང་འགྲུབ་བྱའོ།  ། སྟོང་མཆོད་དངོས་ནི།  ཐལ་མོ་སྦྱར་ཏེ་མགོ་དུད་པའི་སྒོ་ནས།  ཕུན་ཚོགས་ནས།  གསོལ་བ་འདེབས།  ཞེས་པའི་རྗེས་སུ།  ཐུབ་དབང་མཆོག་ལ་སྒོ་གསུམ་གུས་ཕྱག་འཚལ།  ། དངོས་བཤམས་ཡིད་སྤྲུལ་མཆོད་པ་མ་ལུས་འབུལ།  ། ཐོག་མེད་ནས་(༡༣)བསགས་སྡིག་ལྟུང་ཐམས་ཅད་བཤགས།  ། སྐྱེ་འཕགས་དགེ་བ་རྣམས་ལ་རྗེས་ཡི་རང་།  ། འགྲོ་ལ་ཆོས་འཁོར་མ་ལུས་བསྐོར་དུ་གསོལ།  ། གཟུགས་སྐུ་མྱ་ངན་མི་འདའ་རྟག་པར་བཞུགས།  ། དགེ་ཀུན་ཁྱོད་ཀྱིས་རྗེས་སུ་འཛིན་པ་དང་།  ། བསྟན་པ་རྒྱས་ཤིང་རྫོགས་བྱང་ཐོབ་ཕྱིར་བསྔོ།  ། ཞེས་ནན་ཏན་དུ་བྱ།  དེ་ཡང་སྒྲུབ་པ་པོ་བཅུ་ཡོད་ན།  དེ་ལྟ་བུ་བརྒྱ་ཕྲག་གཅིག་བྱས་པས་སྟོང་འགྲོ་ཞིང་།  འོག་ཏུ་ཡང་བཅུའི་དབང་དུ་བྱས་ནས་འཆད་ཀྱང་།  སྒྲུབ་པ་པོ་མང་ཉུང་ལ་དཔགས་ནས་བརྩི་དགོས་ལ།  ཕྱག་སྟོང་དང་བསྐོར་བ་སྟོང་སྒྲུབ་པ་པོས་མ་ལྕོགས་ན་གཞན་བྱེད་དུ་བཅུག་ཀྱང་རུང་ངོ་།  ། གཏོར་རིལ་སྟོང་བྱིན་གྱིས་བརླབས་ཏེ་འབུལ་བ་ནི་སྣོད་གཙང་མ་བཅུར་རིལ་བུ་བཅུ་རེ་བླུག་པ་ཆུ་དང་སྦྱར་ལ།  དཀོན་མཆོག་གསུམ་གྱི་བདེན་པ་དང་།  སངས་རྒྱས་དང་བྱང་ཆུབ་སེམས་དཔའ་ཐམས་ཅད་ཀྱི་བྱིན་རླབས་དང་།  ཚོགས་གཉིས་ཡོངས་སུ་རྫོགས་པའི་མངའ་ཐང་ཆེན་པོ་དང་།  ཆོས་ཀྱི་དབྱིངས་རྣམ་པར་དག་ཅིང་བསམ་གྱིས་མི་ཁྱབ་པའི་སྟོབས་ཀྱིས།  གནོད་སྦྱིན་གྱི་གཏོར་མ་འདོད་པའི་ཡོན་ཏན་ལྔ་དང་ལྡན་པ་དྭངས་ཤིང་ཐོགས་པ་མེད་པ་ནམ་མཁའ་དང་མཉམ་པས་མགྲོན་ཐམས་ཅད་ལ་ཟག་པ་མེད་པའི་བདེ་བ་ཁྱད་པར་ཅན་སྐྱེད་པར་གྱུར་ཅིག། ཅེས་བྱིན་གྱིས་བརླབས་ལ།  ན་མ